Johanna-Maria Lehtme

Johanna-Maria Lehtme (sündinud 1. oktoobril 1988) on eesti kultuurikorraldaja ja aktivist, Ukrainale Eestist humanitaarabi korraldanud MTÜ Slava Ukraini asutaja ning eestvedaja.
 Haridus 
Lehtme on õppinud Tartu Ülikooli õigusteaduskonnas ja lõpetanud ülikooli bakalaureusekraadiga 2011. aastal.

 Töökohad 
 MTÜ Pimedate Ööde Filmifestivali kultuuri- ja filmifestivalide korraldaja (kuni märtsini 2022)
 Odessa filmifestivali korraldusmeeskonna liige
 Tallinn Music Weeki korraldusmeeskonna liige
 Ettevõtte Miltton konsultant
 Reisifirma Vespal esindaja Eestis
 Ettevõtte Pohjanheimo müügi- ja turundusjuht
 Eesti Koostöö Kogu projektijuht

 Poliitiline tegevus 
Ta kandideeris 2023. aasta valimistel Eesti 200 nimekirjas Riigikokku, kogus valimisringkonnas nr 1 (Haabersti, Põhja-Tallinn ja Kristiine) 5260 häält ning osutus valituks. Sellega oli ta ühtlasi erakonna suurim häältemagnet, ilma tegelikult erakonda kuulumata.https://rk2023.valimised.ee/et/elected-members/acquired-mandates XV Riigikogu liikmete volitused algasid 1. aprillil 2023, kuid juba samas kuus puhkes skandaal MTÜ Slava Ukraini raha kasutamise üle."Lvivi jõukas abilinnapea, küünetehnik ja Eesti „aasta inimene“. Slava Ukraini miljoni euro saladus" Eesti Päevaleht, 15. aprill 2023 19. mail teatas Lehtme seoses MTÜ Slava Ukraini raha võimaliku väärkasutamisega, et astub Riigikogu liikme kohalt tagasi."Lehtme lahkub riigikogust" ERR, 19. mai 2023

MTÜ Slava Ukraini
9. aprillil 2023 teatas Lehtme, et jätkab panustamist MTÜ Slava Ukraini tegevusse, kuid loobub juhatuse liikmele ette nähtud enam kui 1500 euro suurusest netopalgast.Riigikogusse siirduv Lehtme loobub Slava Ukraini juhatuse liikme palgast, Postimees, 9. aprill 2023.

Postimees selgitas aprilli lõpus välja, et MTÜ Slava Ukraini poolt Ukrainas ehitatud gerilja-kiirabisid saab ehitada palju odavamalt, kui seni räägitud. Varem oli Lehtme öelnud, et ühe auto ümberehitamine Ukrainas maksis 3500 eurot. Seda hinda on MTÜ Slava Ukraini enda väitel ka maksnud. Lvivi lähistel autoremonditöökodades käies selgus aga, et kohalikes autotöökodades ehitatakse masinaid ümber oluliselt soodsamalt: kalleimaks tööhinnaks pakuti 1200–1500 eurot, samas oli ka töökodasid, kus lubati teha töö ära tasu küsimata.POSTIMEHE UURIMUS ⟩ Rindekiirabisid saab ümber ehitada mitu korda odavamalt, Postimees, 28. aprill 2023

Mai algul alustas riigiprokuratuur kriminaalmenetlust omastamist käsitleva paragrahvi alusel, et uurida MTÜ Slava Ukraini Ukraina toetuseks kogutud raha kasutamist. Annetusskandaaliga üles kerkinud kahtlusi uurib ka Ukraina riiklik juurdlusbüroo ja prokuratuur. 9. mail kogunenud MTÜ Slava Ukraini nõukogu otsustas, et seoses Eestis ja Ukrainas algatatud kriminaalmenetlustega kutsutakse Lehtme uurimise ajaks juhatusest tagasi. 16. mail ütles MTÜ Slava Ukrainiga seotud skeeme paljastanud Ukraina vabatahtlik Oleksandr Tšernov intervjuus rahvusringhäälingule, et ühingu toonane tegevjuht Lehtme oli teadlik Eesti annetuste kuritarvitamisest.

19. mail ilmunud Eesti Ekspressi artiklis kirjutatakse, et MTÜ Slava Ukraini endine juht Johanna-Maria Lehtme jäi varasemas töökohas vahele varastamisega. Euroopa Naiste Akadeemia (European Women's Academy of Political Leadership and Campaigning ehk EWA) projektijuhina töötades võltsis Lehtme kuludokumente ja omastas "neljakohalise arvu eurosid", rääkis EWA käivitaja ning suhtekorraldusfirma Miltton asutaja Annika Arras.""Keegi peab silma peal hoidma, et ta häid inimesi paljaks ei varastaks." kuidas Johanna-Maria Lehtme käe all sai Slava Ukraini heategevusest bisnis", Eesti Ekspress, 19. mai 2023 Samal päeval teatas Lehtme, et lahkub riigikogu liikme kohalt.Lehtme lahkub riigikogust ERR.ee, 19. mai 2023 

19. mail otsustas Postimees Johanna-Maria Lehtmelt ära võtta varem antud Postimehe aasta inimese nimetuse, tuues põhjuseks, et Lehtme on oma tegevusega seadnud löögi alla Eesti inimeste usu heategevusorganisatsioonidesse ja Ukraina abistamisse ning et ta pole esitanud tõendeid, mis ühiskonnas tekkinud kahtlusi ümber lükkaksid.Postimees võttis Johanna-Maria Lehtmelt Postimehe aasta inimese tiitli, Postimees, 19. mai 2023

MTÜ teatas 2024. aasta sügisel tegevuse lõpetamisest rahapuuduse tõttu. Kohtueelne uurimine Lehtme suhtes jätkub kahtlustusega, et Johanna-Maria Lehtme juhatuse liikmena pööras MTÜ-le kuulunud varasid osaliselt kolmandate isikute kasuks ja seeläbi tekitas MTÜ-le varalise kahju ning kuritarvitas lepingute sõlmimisel MTÜ usaldust, mis talle juhatuse liikmena oli antud. 2025. aasta oktoobris teatasid MTÜ endised liikmed otsusest mitte esitada Johanna-Maria Lehtme vastu annetajate raha tagasinõudmiseks hagi ning ühingu likvideerimisega jätkata."Slava Ukraini otsustas Lehtme vastu hagi esitamata jätta" ERR, 6. oktoober 2025 Detsembris teatati aga siiski otsusest esitada Lehtme vastu tsiviilhagi."MTÜ Slava Ukraini esitab siiski Lehtme vastu tsiviilhagi" ERR, 30. detsember 2025

Augustis 2025 andis prokuratuur Lehtme kohtu alla ning esitas talle süüdistuse ligi 458 000 euro suuruse kahju tekitamises MTÜ-le Slava Ukraini.

Tunnustus
 Aasta eurooplane 2022Aasta eurooplane 2022 on Johanna-Maria Lehtme Euroopa Komisjoni esindus Eestis, 9. mai 2022
 Eesti Ettevõtlike Naiste Assotsiatsiooni (EENA) tiitel "Aasta naine 2022"
 Eesti välisministeeriumi III klassi teeneterist Venemaa Ukraina-vastases sõjas kannatanutele humanitaarabi korraldamise eest
 Eesti Päevalehe, LP ja Delfi koostatud edetabelis "Eesti mõjukad 2022" 6. koht
 Aasta kodanik 2022
 Postimehe aasta inimene 2022 (hiljem tiitel tagasi võetud)
 2023 Valgetähe IV klassi teenetemärkTeenetemärkide kavaleride andmebaas

 Isiklikku 
Tema ema on Eesti filmiprodutsent Riina Sildos. Ta elab Tallinnas ja Kiievis (kolis sinna 24. veebruaril 2017). Tal on tütar Sume (sündinud 2019).

 Viited 

Välislingid

 Kristjan Pihl, "Tagalas" ERR, 31. mai 2022 (dokumentaalfilm)
 Aimar Altosaar, "Johanna-Maria Lehtme: uhke on olla eurooplane" Postimees, 10. mai 2022 (intervjuu)
 Henry-Laur Allik, "Aasta eurooplane 2022 on Johanna-Maria Lehtme" Postimees, 9. mai 2022
 Priit Pullerits, "Johanna-Maria Lehtme: teadsin, et ukrainlased on võimas rahvas. Aga et nii võimas!" Postimees, 23. aprill 2022 (intervjuu)
 Loora-Elisabet Lomp, ""Ma lendasin Ukrainast siia, et riigikogule pidada kõnet – ja saal on tühi"" Postimees, 12. aprill 2022
 ""Keegi peab silma peal hoidma, et ta häid inimesi paljaks ei varastaks." kuidas Johanna-Maria Lehtme käe all sai Slava Ukraini heategevusest bisnis" Eesti Ekspress, 19. mai 2023
 ""Pealtnägija": ohumärgid MTÜ Slava Ukraini kohta olid pikalt õhus" ERR, 3. september 2025

Kategooria:Eesti kultuurikorraldajad
Kategooria:Eesti aktivistid
Kategooria:XV Riigikogu liikmed
Kategooria:Tartu Ülikooli õigusteaduskonna vilistlased
Kategooria:Valgetähe IV klassi teenetemärgi kavalerid
Kategooria:Sündinud 1988